b'\n_START_ARTICLE_\nAage Thomas Mariegaard\n_START_PARAGRAPH_\nAage Thomas Mariegaard (21. oktober 1922 i Vestre Mellerup, Jerslev Sogn \xe2\x80\x93 9. maj 1947 i K\xc3\xb8benhavn) var en dansk nazist, der var medlem af Petergruppen, som ud\xc3\xb8vede terror under Bes\xc3\xa6ttelsen. Efter krigen blev han arresteret af britiske tropper i Tyskland og sendt til Danmark, hvor han blev henrettet ved skydning den 9. maj 1947.\n_START_SECTION_\nLiv\n_START_PARAGRAPH_\nAage Thomas Mariegaard var s\xc3\xb8n af husmanden Peder Christian Mariegaard og hustru Otillia ._NEWLINE_Da Frikorps Danmark blev oprettet i juli 1941, meldte han og hans f\xc3\xa6tter Per Mariegaard sig til tjeneste efter f\xc3\xb8rst at have gennemg\xc3\xa5et et sportskursus fra april 1941 i Hamburg. (Per fortsatte ved \xc3\x98stfronten efter at Aage var blevet hjemsendt og faldt i kamp 25. november 1943 i Kroatien.)_NEWLINE_Aage Thomas Mariegaard deltog i Frikorps Danmarks kampe b\xc3\xa5de ved Demjansk og Welikije Luki. Under kampene blev han s\xc3\xa5ret, men meldte sig hurtigt tilbage ved sin enhed. I januar 1943 ramtes han af difteritis og m\xc3\xa5tte forlade fronten._NEWLINE_Nogle m\xc3\xa5neders lazaret- og rekreationsophold afsl\xc3\xb8rede nogle hjerteproblemer, som gjorde, at han han blev erkl\xc3\xa6ret for delvist tjenestedygtig. En besked, som reelt bet\xc3\xb8d, at han ikke kunne v\xc3\xa6re ved fronten, men kun kunne bruges til andet milit\xc3\xa6rt arbejde._NEWLINE_I maj 1943 blev han sendt hjem til Danmark, hvor han beordredes til tjeneste ved Schalburgkorpset i Ringsted._NEWLINE_Hans to gamle frontkammerater Henning Br\xc3\xb8ndum og Ib Nedermark Hansen bem\xc3\xa6rkede, at han var vendt hjem til Danmark. De var kommet med i Petergruppen, og hertil hentede de ham. Han meldtes ind i gruppen med d\xc3\xa6knavnet Svend. I Petergruppen deltog han blandt andet i mordet p\xc3\xa5 to dyrl\xc3\xa6ger i Vendsyssel og spr\xc3\xa6ngningen af Aarhus-hallen, hvor en syv\xc3\xa5rig pige mistede livet._NEWLINE_Efter krigen flygtede Mariegaard og Nedermark Hansen til Tyskland under d\xc3\xa6kke af at v\xc3\xa6re soldater fra Luftwaffe. De blev hurtigt afsl\xc3\xb8ret og arresteret af britiske tropper i Nordtyskland. De overgav de dem til det danske politi den 18. januar 1946._NEWLINE_Han d\xc3\xb8mtes han for 10 drab og 32 sabotagehandlinger. Den 14. april 1947 blev han og seks andre danskere d\xc3\xb8mt til d\xc3\xb8den ved skydning. Dommen blev eksekveret kl. 01.10 den 9. maj 1947 p\xc3\xa5 B\xc3\xa5dsmandsstr\xc3\xa6des Kaserne i K\xc3\xb8benhavn.'